በእንይ ኮንስትራክሽን የተገነባው 2.5 ኪሎ ሜትር መንገድ የሚሸፍነው ሁለተኛውን የፕሮጀክቱ ክፍል ሲሆን፣ የጠየቀው ወጪም 355.5 ሚሊዮን ብር ነበር፡፡ ግንባታው ጥር 2007 ዓ.ም. ተጀምሮ የካቲት 2008 ዓ.ም. ተጠናቋል ተብሏል፡፡ ከአስኮ አዲሱ ሰፈር ፊሊጶስ ድልድይ ድረስ ያለው ፕሮጀክትም በሁለት ተከፍሎ በአፍሮ ፅዮን ኮንስትራክሽንና በባለሥልጣኑ እንደተገነቡ ተገልጿል፡፡ እንደ አዲስ አበባ መንገዶች ባለሥልጣን መረጃ ከሆነ፣ ከአቃቂ ዋና መንገድ ቂሊንጦ ድረስ ያለውን የመንገድ ፕሮጀክት እሸቱ ለማ ኮንስትራክሽን፣ ከመስቀል ፍላወር እስከ ሚካኤል አደባባይ ያለውን ደግሞ በሃዚ ኮንስትራክሽን ገንብቶታል፡፡ ቀሪዎቹ አራት ፕሮጀክቶች በባለሥልጣኑ የራስ ኃይል የተሠሩ ናቸው፡፡ ከሰባቱ የመንገድ ፕሮጀክቶች መካከል በተለይ አምስቱ ፕሮጀክቶች ከተያዘላቸው የግንባታ ጊዜ እጅግ ዘግይተው የተጠናቀቁ ናቸው፡፡ ባለሥልጣኑ በራስ ኃይል ገነባኋቸው ያላቸው መንገዶች ጭምር ዘግይተው የተጠናቀቁ ስለመሆናቸው ያገኘነው መረጃ ያስረዳል፡፡
